Kouga-toerisme wil bod insit vir wêreldbyeenkoms | News24
Kouga-toerisme wil bod insit vir wêreldbyeenkoms
Die Sweedse span, Skylotec Adventure, het ná 80 uur as Expedition Africa se wenner oor die wenstreep gehardloop. Van links is Simon Niem, Johanna Wallensten, Mårten Svensson en Jonas Andersson. Foto:BRUCE VIAENE
KOUGA-toerisme, in oorleg met Kinetic Events, gaan ’n bod indien om oor twee jaar Expedition Africa se wêreldbyeenkoms aan te bied.Dit volg op die suksesvolle voltooiing van Expedition Africa se avontuurren die afgelope naweek in die Kouga-omgewing.Altesaam 39 spanne uit 13 lande het van 12 tot 21 Mei 2017 aan Expedition Africa-Baviaans, een van Afrika se grootste avontuurwedrenne, deelgeneem. Dié taai avontuurwedren is oor 500 km in die Kouga- en Baviaans-gebied van die Oos-Kaap aangebied. Deelnemers het die roete slegs met ’n kaart en kompas aangepak en voltooi.Esti Stewart van Kouga-toerisme sê die omgewing het die laaste jare bewys dat hulle die avontuurren kan aanbied.“En nou gaan ons by Adventure Racing World Series ’n bod indien om in 2019 die wêreldbyeenkoms aan te bied.“Een van die deelnemers van die afgelope sewe jaar het aan my gesê ons gemeenskap verdien om die wêreldbyeenkoms aan te bied. Hy het nie na die mooi Baviaansomgewing of die kuslyn verwys nie, maar na die mense,” het Stewart bygevoeg.Volgens haar beteken die aanbieding van Expedition Africa baie, want die Kouga-omgewing word sodoende aan die wêreld bemark.Die Sweedse span, Skylotec Adventure, het ná 80 uur as Expedition Africa se wenner oor die wenstreep gehardloop, gevolg deur die Australiese span, Thunderbolt AR, in die tweede plek. Derde was die Suid-Afrikaanse span, Nevarest Jabberwock, wat in die eerste been 60 km ekstra fietsgery het weens ’n navigasie-fout. Later die nag het die Franse span, Nantes Adventures, by die wenstreep aangekom.Span Fluid met die leier en navigator Johan Bornman (49), sy vrou, Marlize (36), Brigitte Joubert (31) en die akteur Ivan Zimmerman (40), het Saterdag ná 514 km oor die eindstreep gestap.Swart sê Fluid was die laaste span wat die volle roete gehardloop, geroei en fietsgery het. “Hulle het nie kortpaaie gevat nie en het dus nie die 39ste plek nie, maar wel 30ste plek gehaal. “Die spanne wat kortpaaie gebruik het, is gepenaliseer,” het sy bygevoeg.Die roete het die hele Kouga-gebied ingesluit, van die St. Francis-gebied tot die Gamtoosriviermond, en noordwaarts dele van die Baviaanskloof-wildernisgebied.Volledige uitslae is op die webwerf www.expafrica.live beskikbaar.